РЕШЕНИЕ ЗА ИЗПЪЛНЕНИЕ НА КОМИСИЯТА
от 27 януари 2014 година
относно определени временни мерки за защита във връзка с болестта африканска чума по свинете в Литва
(нотифицирано под номер C(2014) 501)
(само текстът на литовски език е автентичен)
(текст от значение за ЕИП)
(2014/43/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 89/662/ЕИО на Съвета от 11 декември 1989 г. относно ветеринарните проверки по отношение на търговията вътре в Общността с оглед доизграждането на вътрешния пазар (1), и по-специално член 9, параграф 3 от нея,
като взе предвид Директива 90/425/ЕИО на Съвета от 26 юни 1990 г. относно ветеринарните и зоотехническите проверки, приложими при търговията в Общността с определени видове живи животни и продукти с оглед завършване изграждането на вътрешния пазар (2), и по-специално член 10, параграф 3 от нея,
като има предвид, че:
(1)
Африканската чума по свинете е инфекциозна вирусна болест по домашните и дивите свине, която може да окаже сериозно въздействие върху рентабилността на свиневъдството и оттам да има отрицателни последици за вътрешната търговия на Съюза и износа към трети държави.
(2)
При поява на огнище на африканска чума по свинете съществува опасност причинителят на болестта да се разпространи в други свиневъдни обекти и сред дивите свине. Вследствие на това той може да се разпространи от една държава членка в друга и в трети държави чрез търговията с живи свине или с продукти от тях.
(3)
С Директива 2002/60/ЕО на Съвета (3) се определят минимални мерки за борба с африканската чума по свинете, които се прилагат на равнището на Съюза. В член 15 от Директива 2002/60/ЕО се предвижда създаването на инфектирана зона след потвърждаването на един или повече случаи на африканска чума по свинете при дивите прасета.
(4)
Литва информира Комисията за актуалната обстановка във връзка с болестта африканска чума по свинете, която се наблюдава на територията на държавата, и в съответствие с член 15 от Директива 2002/60/ЕО създаде инфектирана зона, в която се прилагат мерките по членове 15 и 16 от същата директива.
(5)
За да се предотвратят ненужните затруднения за вътрешната търговия в Съюза и да се избегне създаването на необосновани пречки пред търговията с трети държави е необходимо, в сътрудничество със засегнатата държава членка, да се състави списък на Съюза с ограничителните зони във връзка с болестта африканска чума по свинете в Литва.
(6)
Поради тази причина до заседанието на Постоянния комитет по хранителната верига и здравето на животните ограничителните зони в Литва следва да бъдат посочени в приложението към настоящото решение.
(7)
Настоящото решение ще бъде преразгледано на следващото заседание на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Литва гарантира, че инфектираната зона, създадена в съответствие с член 15 от Директива 2002/60/ЕО, включва най-малко зоните, изброени в приложението към настоящото решение.
Член 2
Настоящото решение се прилага до 15 февруари 2014 г.
Член 3
Адресат на настоящото решение е Република Литва.
Съставено в Брюксел на 27 януари 2014 година.